জনসংখ্যাকে জনসম্পদে রূপান্তরিত করার জন্য সাধারণ শিক্ষার পাশাপাশি শিক্ষাব্যবস্থায় প্রচলন করা হয়েছে কারিগরি শিক্ষা- এসএসসি ভোকেশনাল, ডিপ্লোমা-ইন-ইঞ্জিনিয়ারিং তাছাড়া রয়েছে স্বল্প মেয়াদী ও দীর্ঘ মেয়াদী বিভিন্ন ধরনের কারিগরি প্রশিক্ষণ কোর্স। একথা অবশ্যই স্বীকার করতে হবে যে কারিগরি শিক্ষা দক্ষ জনশক্তি গঠনে এক নতুন যুগের সূচনা করেছে কিন্তু কারিগরি শিক্ষার যে মান তা চিন্তা করলে গা শিউরে ওঠে। ধরুন, চার বছর মেয়াদী ডিপ্লোমা-ইন-ইঞ্জিনিয়ারিং এর কথা। ৪ বছরে প্রতি ছয় মাসে ৮টি সেমিস্টার। প্রাইভেট / ব্যক্তি মালিকানাধিন ইন্সিটিউট এ প্রথম ৩ টি সেমিস্টারের পরীক্ষায় পরীক্ষার রুমে ডিউটি, খাতা দেখা, মুল্যায়ন ও ফলাফল তৈরি ইত্যাদি পুরো প্রক্রিয়ার দায়িত্ব ন্যাস্ত থাকে প্রতিষ্ঠানের উপর। বাকি সেমিস্টারগুলো সরাসরি কারিগরি বোর্ড নিয়ন্ত্রণ করে। পরীক্ষার হলে শিথিল ডিউটি, খাতা দেখায় ছাড় তারপরেও ফলাফলে দেখা যায় পাশের হার খুব কম (২০% থেকে ৩০%)। মজার ব্যাপার হল এই পাশের হার ১০০% এ উন্নীত করা হয়। যার অর্থ দাঁড়ায় ৩য় সেমিস্টার পর্যন্ত কোন ছাত্রছাত্রী ফেল করে না। কিন্তু ৪র্থ পর্বে বোর্ডের পরীক্ষায় অংশগ্রহণের পর যখন ফল প্রকাশ হয় তখন দেখা যায় পাশের হার গড়ে ১৫%থেকে ৫০%। কারিশমাটা কোথায়? আরেকটু গভীরে যাব। প্রাইভেট পলিটেকনিকগুলোতে মূলত ভর্তির সময় থেকে বাণিজ্য শুরু হয়। একই টেকনোলজিতে ভর্তির জন্য বিভিন্ন ছাত্রের সাথে বিভিন্ন টাকার অ্যামাউনটে চুক্তি করা হয়। এই চুক্তি হতে পারে কারো সাথে ৯০ হাজার টাকায়, কারো সাথে ১ লাখ ১০ হাজার, ১ লাখ ৩০ হাজার,১ লাখ ৪০ হাজার ইত্যাদি। মোদ্দা কথা একই মাল বিভিন্ন খরিদ্দারের কাছে বিভিন্ন দামে বিকান। সরকার এদিক থেকে খুব উদাসীন। কোন নিয়ন্ত্রন নেই, যে যার মতো পারছে ব্যবসা করে যাছে। ছাত্র ভর্তি নিয়ে নো টেনশন, ছাত্র প্রতি ভর্তি কমিশন আছে বিভিন্ন মাত্রায়। সেদিক হতে ছাত্র- শিক্ষক সবাই লাভবান। শিক্ষক বলতে স্বল্প বেতনে পার্টটাইম / গেস্ট টিচার। খুব কম প্রশিক্ষক আছেন যারা পার্মানেন্ট। সেদিক হতেও বড় অঙ্কের টাকা সেভ করে প্রতিষ্ঠান লাভবান।